Diari Oficial de la Generalitat Valenciana


Sumari del DOGV 6477, del 10-03-2011 (2011/2707)

RESOLUCIÓ de 28 de febrer de 2011, de la presidenta del Consell Valencià de l'Esport, per la qual s'estableixen les bases reguladores per a les subvencions al foment de l'esport federat a la Comunitat Valenciana i es convoquen les corresponents a l'any 2011.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6477

Data del DOGV
:   10-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2707


Data del document
:   28-02-2011

Organisme emissor
:   Consell Valencià de l'Esport

Tipus de document
:   Resolució

Anàlisi jurídica

 Descriptors 

:   * Consell Valencià de l'Esport
    * ajuda pública

RESOLUCIÓ de 28 de febrer de 2011, de la presidenta del Consell Valencià de l'Esport, per la qual s'estableixen les bases reguladores per a les subvencions al foment de l'esport federat a la Comunitat Valenciana i es convoquen les corresponents a l'any 2011. [2011/2707]
La Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, establix en l'article 34 que «les federacions esportives exerciran, per delegació, funcions públiques de caràcter administratiu, actuant, en este cas, com a agents de l'administració autonòmica». Així mateix, en l'article 40.1 assenyala que «El Govern valencià facilitarà a les federacions esportives de la Comunitat Valenciana els recursos econòmics per al compliment de les seues funcions, dins dels límits establits en els pressupostos de la Generalitat, i establirà els mecanismes de control dels seus comptes per mitjà de la pràctica d'auditories o altres mesures que s'establisquen».
La Llei 3/2006, de 12 de maig, de la Generalitat, de Creació del Consell Valencià de l'Esport, establix, en l'article 3, les funcions d'este, entre les quals s'arrepleguen les següents:
- Coordinar i ajudar al funcionament de les federacions esportives de la Comunitat Valenciana.
- Atorgament de subvencions.
- Fomentar els esports autòctons.
- Fomentar les activitats físiques i l'esport entre els discapacitats físics, psíquics i sensorials i aquells altres col·lectius que necessiten d'especial atenció.
En virtut d'això, i vist el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i la Llei 38/2003, de 17 de novembre, General de Subvencions (BOE núm. 276 de 18.11.2003), resolc:
Primer
Convocar la concessió de subvencions a les federacions esportives de la Comunitat Valenciana per a activitats incloses en els seus plans o programes ordinaris que es van a realitzar l'any 2011.
Segon
Que l'import global màxim destinat a atendre les subvencions a què es referix esta resolució és de 1.314.590 euros, a càrrec del capítol IV del pressupost del Consell Valencià de l'Esport, línia T0107000 per a l'any 2011.
Tercer
Aprovar les bases reguladores de les subvencions a les federacions esportives de la Comunitat Valenciana, que s'acompanyen com a annex I de la present resolució.
Quart
Que les ajudes convocades per la present convocatòria no precisen notificació a la Comunitat Europea perquè no reunixen els requisits de l'article 107 del Tractat de Funcionament de la Unió Europea (TFUE), segons disposa el Decret 147/2007, de 7 de setembre, del Consell, ja que aquestes no suposen cap avantatge econòmic atés que les entitats a què van dirigides les subvencions no exercixen activitats econòmiques en què s'oferisquen al mercat béns o servicis, per la qual cosa no hi ha possibilitat de falsejament de la competència.
Disposició final
La present resolució produirà efectes el dia que es publique al Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició, o bé cabrà plantejar directament un recurs contenciós administratiu en els terminis i davant els òrgans que s'indiquen a continuació:
a) El recurs de reposició haurà d'interposar-se davant de la presidenta del Consell Valencià de l'Esport, en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació.
València, 28 de febrer de 2011.- La consellera de Cultura i Esport presidenta del Consell Valencià de l'Esport, p. d. (R 29.12.2006, DOCV núm. 5435), la Secretària autonòmica d'Esport, vicepresidenta del Consell Valencià de l'Esport: Niurka Montalvo Amaro.
ANNEX I
Bases reguladores per a la concessió de subvencions dirigides
al foment de l'esport federat de la Comunitat Valenciana
1. Objecte
En compliment del que disposa l'article 40.1 de la Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, les subvencions públiques a favor de les federacions esportives de la Comunitat Valenciana tenen com a objecte afavorir el compliment de les funcions públiques de caràcter administratiu que exercixen per delegació.
La present resolució té com a objecte establir les bases reguladores per a la concessió de subvencions per al foment de l'esport federat.
2. Conceptes subvencionables
Els conceptes subvencionables són els següents:
a) Programa I: La gestió i funcionament ordinari, relatius a l'organització federativa (personal d'administració, material d'oficina, lloguers, subministraments, tributs, reunions dels òrgans de govern i representació, publicacions, etc.).
b) Programa II: L'organització, promoció i exercici d'activitats esportives ordinàries.
A estos efectes, es consideraran com a activitats esportives ordinàries les competicions esportives organitzades per iniciativa de la pròpia federació esportiva, en col·laboració amb la seua federació espanyola, o a proposta de clubs o altres entitats esportives públiques o privades dins de les competències de la pròpia federació autonòmica, i que no estiguen previstes en altres convocatòries d'ajudes del Consell Valencià de l'Esport.
3. Despeses excloses de finançament a càrrec de la subvenció concedida
a) Activitats les despeses de les quals estan excloses de finançament a càrrec d'esta subvenció per la seua finalitat o per estar previstes en altres convocatòries d'ajudes:
· Jocs Esportius de la Comunitat Valenciana.
· Programes de tecnificació, especialització i formació esportiva.
· Ajudes per a material immobilitzat.
· Plans d'especialització esportiva de Cheste.
· Centres especialitzats de tecnificació esportiva i alt rendiment.
· Esdeveniments esportius especials organitzats en la Comunitat Valenciana.
· Cursos de formació de tècnics esportius.
· Seleccions autonòmiques.
· Campanyes de promoció específiques de determinats esports.
· Projectes esportius d'elit i estratègics.
· Qualsevol convocatòria de subvenció que poguera establir el Consell Valencià de l'Esport.
b) Igualment queden exclosos de finançament a càrrec d'esta subvenció les despeses derivades d'explotacions econòmiques que no coincidisquen amb l'objecte social o finalitat específica de les federacions.
c) Despeses excloses de finançament a càrrec de la subvenció concedida per la seua naturalesa:
Queden excloses de la possibilitat del seu finançament, a càrrec de fons procedents de la subvenció objecte d'esta resolució, les despeses ocasionades per:
· Adquisició d'immobilitzat, material o immaterial de qualsevol tipus.
· Adquisició de béns destinats a la venda.
· Aportacions a sistemes complementaris de pensions.
· Tributs ocasionats per la realització d'activitats econòmiques no exemptes de tributació pels rendiments obtinguts. S'exclouen ací els tributs locals que hagen de satisfer les federacions autòctones, no declarades d'utilitat pública, o aquelles no acollides al règim fiscal especial establit en la Llei 49/2002, de 23 de desembre.
· Remuneracions o compensacions econòmiques als membres dels òrgans de govern i representació, pel que fa al seu càrrec.
· Multes i recàrrecs per pròrroga o constrenyiment imposat per qualsevol administració pública.
· Bitllets emesos i no utilitzats, excepte justificació raonada.
· Despeses extres d'hotel (telèfon, alcohol, vídeos, tabac, propines, etc.).
· Indemnitzacions per raó de servici que superen les quanties màximes establides per la legislació vigent de l'impost sobre la renda de les persones físiques (IRPF). En cas de presentar-se es computaran exclusivament per les dites quanties màximes.
· Despeses sumptuàries (tabac, regals, menjars o estades en establiments considerats de luxe, etc.) no imprescindibles per als fins federatius.
· Despeses socials (beques, primes per assegurança de vida, etc.), excepte la quota a la Seguretat Social i la resta de cotitzacions socials.
· Despeses financeres i interessos deutors dels comptes bancaris.
· Indemnitzacions per acomiadament.
· Avançaments reintegrables.
· Despeses d'altres exercicis (les meritades en anys diferents al de l'aplicació de la subvenció o en data posterior al termini de justificació anual).
· Subvencions o ajudes dineràries a fons perdut a membres de qualsevol estament federatiu.
· Manteniment d'instal·lacions esportives gestionades per federacions.
· Llicències federatives i assegurances esportives.
d) Respecte de l'impost sobre el valor afegit (IVA):
· Si la federació esportiva només realitza operacions declarades exemptes, en virtut del que disposa l'article 20.1.13 de la Llei 37/1992, de 28 de desembre, de l'Impost sobre el Valor Afegit, es podrà justificar íntegrament a càrrec de la subvenció concedida l'IVA suportat.
· Si la federació esportiva realitza també operacions no declarades exemptes, només podrà justificar a càrrec de la subvenció concedida l'IVA suportat no deduïble derivat d'eixes operacions, per aplicació del percentatge de prorrata que se li aplique.
4. Beneficiaris
Podran ser beneficiaris de les subvencions regulades a través de la present resolució les federacions esportives inscrites en el Registre d'Entitats Esportives de la Comunitat Valenciana i que reunisquen els requisits per a obtindre la condició de beneficiari, d'acord amb l'article 13 de la Llei 38/2003, de 17 de novembre, General de Subvencions.
5. Sol·licituds, documentació i termini
5.1. Les sol·licituds de les subvencions regulades en la present resolució hauran d'ajustar-se al model que figura com a annex II, en el qual s'expressarà la quantitat que es sol·licita basant-se en la previsió pressupostària de despeses dels programes I i II.
5.2. La petició es realitzarà per a finançar part de les despeses derivades dels programes pressupostaris I i II, tal com es definixen en la base 2.
5.3. Les sol·licituds es presentaran preferentment en el registre del Consell Valencià de l'Esport, siti al carrer del Professor Beltrán Báguena, número 5, tercera planta, 46150 València; en les delegacions territorials del Consell Valencià de l'Esport, carrer de les Avellanes, número 14, de València; carrer Jaime Segarra, número 6, entl., d'Alacant, o avinguda del Mar, número 23, de Castelló de la Plana; o bé en els registres dels altres òrgans i en les oficines que corresponguen, de conformitat amb el que establix l'article 38.4 de la Llei 30/1992, de 26 de novembre.
5.4. Quan la sol·licitud no es presente en cap dels registres del Consell Valencià de l'Esport, es recomana avisar per fax al número 691 146 156.
5.5. Quan la sol·licitud es remeta per correu certificat, haurà de presentar-se en la corresponent oficina de correus en sobre obert perquè puga ser estampat el segell de la data en l'imprés de sol·licitud.
5.6. La sol·licitud haurà de ser subscrita pel president de la federació esportiva corresponent, i anirà acompanyada de la documentació següent:
a) Declaració responsable del president/a de la federació de no estar incursa esta en els supòsits de prohibició per a ser beneficiària (annex III).
b) Manteniment de tercers (dades bancàries). En la sol·licitud s'indicarà el compte bancari, a nom de la federació, en el qual haja de realitzar-se l'ingrés de la subvenció.
Només quan es tracte d'un compte nou, no inclòs en el fitxer de tercers del Consell Valencià de l'Esport, es presentarà la fitxa de manteniment de tercers per a la seua alta oportuna (annex IV).
c) Acreditació d'estar al corrent en les obligacions tributàries i de la Seguretat Social. L'entitat interessada podrà optar per presentar els certificats oportuns o autoritzar en la pròpia sol·licitud a l'òrgan gestor per a demanar els certificats que emetran l'Agència Estatal d'Administració Tributària, Tresoreria General de la Seguretat Social i Conselleria d'Economia, Hisenda i Ocupació corresponents.
d) Projecte esportiu de la federació, en el qual estaran inclosos els programes i activitats esportives, calendari i objectius perseguits per la federació per a l'any corresponent.
e) Dades de clubs i esportistes associats a la federació durant l'any anterior (annex V).
f) Certificat expedit pel secretari amb el vistiplau del president de la federació, on es continguen els acords adoptats per la Junta Directiva federativa relatius a l'aprovació del projecte esportiu.
5.7. La documentació que acompanye la sol·licitud haurà de presentar-se en document original, excepte en els casos en què s'ha contemplat expressament la possibilitat de còpia per a la seua confrontació, d'acord amb el que establix l'article 38.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5.8. El termini de presentació de les sol·licituds d'ajudes per a l'any 2011 serà d'un mes comptador des de l'endemà de la publicació de la present resolució en el Diari Oficial de la Comunitat Valenciana.
5.9. No seran admeses a tràmit les sol·licituds que es presenten fora del termini establit en el paràgraf anterior, i es resoldrà la no-admissió d'estes, que haurà de ser notificada als interessats en els termes que preveu l'article 59 de la Llei 30/1992, de 26 de novembre.
6. Esmena de sol·licituds
Si les sol·licituds no reuniren els requisits exigits o no s'acompanyaren els documents preceptius, es requerirà als interessats perquè, de conformitat amb el que establix l'article 71 de la Llei 30/1992, de 26 de novembre, en el termini de 10 dies esmenen la falta o acompanyen els documents preceptius amb la indicació que, si així no ho feren, se'ls tindrà per desistits de la seua petició, prèvia resolució que haurà de ser dictada en els termes que preveu l'article 42.1 de la referida llei.
7. Tramitació i resolució
7.1. L'òrgan encarregat de la instrucció del procediment serà el Departament Jurídic i Assessorament d'Entitats Esportives del Consell Valencià de l'Esport, que d'ofici acordarà totes les actuacions necessàries per a la determinació, coneixement i comprovació de les dades en virtut dels quals ha de pronunciar-se la resolució.
7.2. Una comissió d'avaluació i selecció, constituïda per a este efecte, examinarà les sol·licituds i elaborarà una relació dels beneficiaris i quanties que es subvencionaran.
Esta comissió, a través del Departament Jurídic i d'Assessorament d'Entitats Esportives, elevarà a la vicepresidenta del Consell Valencià de l'Esport la proposta de selecció de sol·licituds.
7.3. A la vista de la proposta de resolució formulada, la vicepresidenta del Consell Valencià de l'Esport dictarà i notificarà la corresponent resolució en el termini màxim de sis mesos, comptat a partir de la data de publicació de la convocatòria.
Transcorregut este termini sense que s'haguera dictat i notificat resolució expressa, les sol·licituds podran entendre's desestimades per silenci administratiu.
7.4. La resolució serà publicada al Diari Oficial de la Comunitat Valenciana i notificada individualment.
8. Criteris de valoració
La concessió o denegació, si és el cas, de les subvencions, així com la seua quantificació econòmica, es durà a terme atenent els criteris següents:
1. Grau d'execució dels programes i rendició de comptes de l'any anterior.
2. Previsió pressupostària de despeses dels programes I i II de l'exercici corrent.
3. Capacitat d'autofinançament.
4. Modalitats i especialitats esportives gestionades.
5. Consideració o no com a esport olímpic o autòcton de les modalitats esportives gestionades.
6. Grau d'implantació territorial, basant-se en el nombre d'afiliats a la federació.
7. Projecte esportiu de la federació, amb el calendari de competicions de la temporada esportiva en curs i actuacions d'àmbit autonòmic i provincial que afavorisquen el foment, la promoció i la divulgació de la modalitat esportiva corresponent.
8. La consolidació de les estructures federatives i el seu suport de gestió, organització i manteniment del desenvolupament esportiu federat; la modernització de les estructures federatives i l'ús de noves tecnologies.
9. Termini d'execució
Les actuacions que es subvencionen hauran de realitzar-se durant el període de l'1 de gener al 20 de desembre de 2011.
10. Procediment de concessió
10.1. El procediment de concessió de subvencions es realitzarà en règim de concurrència competitiva.
10.2. En el cas que l'avaluació i selecció de les sol·licituds es realitzara tenint en compte exclusivament la documentació aportada per la federació, es prescindirà del tràmit d'audiència, de conformitat amb el que disposa l'article 84.4 de la Llei 30/1992, de 26 de novembre.
10.3. Els procediments de concessió es substanciaran d'acord amb les normes generals dels procediments administratius iniciats per mitjà de la resolució de convocatòria, tenint en compte les regles següents:
a) El procediment s'entendrà iniciat des de la data de la convocatòria, i es comptarà des de la data indicada el termini màxim establit per a resoldre i notificar la resolució expressa de la sol·licitud.
b) La subvenció sol·licitada es concedirà en comparació amb altres sol·licituds, sempre que es complisquen els requisits determinats en les bases reguladores de la concessió i que existisca consignació pressupostària per a això.
11. Finançament de les activitats subvencionades
11.1. Les subvencions que s'atorguen a l'empara de les presents bases reguladores seran compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí del que disposa el paràgraf següent.
11.2. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. En este cas, la federació haurà de comunicar-ho al Consell Valencià de l'Esport.
12. Obligacions dels beneficiaris
Les federacions esportives subvencionades queden obligades a:
a) La realització, justificació, difusió de l'activitat i resta de condicions previstes en els articles 14 i 18.4 de la Llei 38/2003, de 17 de novembre, General de Subvencions.
b) Haver retut, davant el Consell Valencià de l'Esport, els comptes anuals de l'exercici anterior, en compliment del que disposa la Llei General de Subvencions, i en l'article 46 del Decret 60/1998, de 5 de maig, del Govern valencià, pel qual es regulen les federacions esportives de la Comunitat Valenciana, en la forma establida en la Resolució de 27 de juny de 2007, del director del Consell Valencià de l'Esport, per la qual s'establix el procediment que s'ha de seguir en la rendició de comptes i el seu depòsit per les federacions esportives de la Comunitat Valenciana i altres entitats esportives declarades d'utilitat pública.
c) Fer constar expressament en totes les activitats, actes, material de difusió, publicitat i pàgina web de la federació la col·laboració de la Generalitat i del Consell Valencià de l'Esport.
13. Justificació, forma i seqüència del pagament
La despesa de la subvenció, així com l'aportació de fons propis als programes subvencionats, haurà d'acreditar-se d'acord amb allò que s'ha estipulat en l'article 30 de la Llei 38/2003, de 17 de novembre, General de Subvencions, i revestirà la forma de compte justificatiu.
13.1. Justificació de la subvenció
13.1.1 Consistirà en la presentació d'un certificat de la despesa realitzada i finançada amb la subvenció del Consell Valencià de l'Esport, programes I, Gestió i funcionament, i II, Activitats esportives, (annex VI.1), en la qual, a més, es detallaran altres ingressos o subvencions que vagen a finançar els programes subvencionats, amb indicació de l'import i la seua procedència.
13.1.2 En els supòsits de subvencions concedides per import inferior a 60.000 euros, el certificat haurà d'anar acompanyat de les relacions individualitzades o comptes justificatius simplificats (annex VI.2) de cadascun dels programes que, d'acord amb el que disposa l'article 75 del Reglament de la Llei General de Subvencions, haurà de contindre la informació següent:
- Relació de despeses degudament ordenades i numerades, amb especificació dels perceptors, imports corresponents i data de pagament, fent constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció.
- Memòria esportiva que es presentarà en la rendició de comptes en el termini reglamentari.
13.1.3. En els supòsits de subvencions concedides per import igual o superior a 60.000 euros, els beneficiaris hauran de presentar, a més dels comptes justificatius, les corresponents factures originals, que els seran tornades una vegada comprovades i estampillades pel Departament Jurídic i Assessorament d'Entitats Esportives per a la seua custòdia, i quedaran a disposició del Consell Valencià de l'Esport, de la Intervenció i de la Sindicatura de Comptes.
A l'estampilla s'indicarà la subvenció per a la justificació de la qual han sigut presentades i si l'import del justificant s'imputa totalment o parcialment a la subvenció.
13.1.4. Els justificants integrants de cada compte justificatiu hauran de complir els requisits establits en el Reial Decret 1496/2003, de 28 de novembre (BOE de 29.11.2003).
13.2. L'abonament de les subvencions s'efectuarà amb l'aprovació prèvia dels comptes justificatius presentats pel beneficiari, en la seua totalitat o per parts.
13.2.1. La primera part de la justificació es realitzarà obligatòriament per un import com a mínim del 25% de la subvenció aprovada en la resolució de concessió, fins al 15 d'octubre de 2011.
13.2.2. El termini límit de presentació del certificat i compte justificatiu de la resta de despeses a càrrec de la subvenció conclourà el 20 de desembre.
13.2.3. Transcorregut el termini establit de justificació sense haver-se presentat esta, es requerirà al beneficiari perquè, en el termini improrrogable de 15 dies, siga presentada. La falta de presentació de la justificació en el termini establit en este apartat portarà amb si la pèrdua de la subvenció i la resta de responsabilitats establides en la Llei General de Subvencions. La presentació de la justificació en el termini addicional establit en este apartat no eximirà el beneficiari de les sancions que, d'acord amb la Llei General de Subvencions, corresponguen.
13.3. Execució dels pressupostos totals
Per tal d'acreditar l'execució dels pressupostos que es van indicar en la sol·licitud de subvenció, les federacions esportives hauran de presentar, abans del 31 de gener de 2012, el certificat (annex VI.1) i els comptes justificatius (annex VI.2), relacions individualitzades, llistats comptables o semblants del total de les despeses, tant les subvencionades com les finançades amb recursos diferents de la subvenció del Consell Valencià de l'Esport, i corresponents igualment als programes I, Gestió i funcionament, i II, Activitats esportives, sense necessitat que s'acompanyen, en este cas, les factures acreditatives.
13.4. No podrà proposar-se el pagament de subvencions a beneficiaris que no hagen justificat dins del termini i la forma escaient les subvencions concedides, no es troben al corrent de les seues obligacions tributàries o davant la Seguretat Social o siguen deutors de la Generalitat per qualsevol altre ingrés de dret públic.
13.5. El pagament s'efectuarà per mitjà de transferència bancària al compte que el sol·licitant haja indicat en la sol·licitud.
14. Registre de la subvenció
Després del cobrament de la subvenció, l'entitat beneficiària haurà d'aportar un certificat acreditatiu de que el seu import ha quedat registrat en la seua comptabilitat, amb expressió de l'assentament practicat (annex VII).
15. Modificació de la resolució de concessió
15.1. Les modificacions de les resolucions de concessió de subvenció s'ajustaran al que establix l'article 36 de la Llei 38/2003, de 17 de novembre, General de Subvencions.
15.2. En el cas que augmentara la dotació pressupostària d'esta línia, es distribuiria l'augment entre els sol·licitants, sense obrir nou termini de sol·licituds, en aplicació dels criteris establits en les presents bases.
16. Causes de reintegrament
16.1. La nul·litat o el reintegrament de les subvencions concedides es determinarà de conformitat amb el que disposa l'article 37 de la Llei 38/2003, de 17 de novembre, General de Subvencions.
16.2. Podrà ser motiu de minoració de la subvenció no haver justificat la totalitat de les despeses, tant de les corresponents a la subvenció del Consell Valencià de l'Esport, com del total de les previstes en la sol·licitud per programes, sense un raonament motivat de les causes que ho justifiquen adequadament.
17. Legislació aplicable
En tot allò no previst en esta resolució, els beneficiaris es sotmetran al que establix la Llei General de Subvencions, la Llei d'Hisenda Pública de la Generalitat Valenciana i la Llei de Pressupostos de la Generalitat per a l'exercici 2011.